L'article 143.1 de l'Estatut d'autonomia de Catalunya estableix que correspon a la Generalitat la competència exclusiva en matèria de llengua pròpia, que inclou, en tot cas, la determinació de l'abast, els usos i els efectes jurídics de la seva oficialitat, i també la normalització lingüística del català.
El 2001 el Consell d'Europa va publicar el document Marc europeu comú de referència per a les llengües: aprendre, ensenyar, avaluar (d'ara endavant MECR).
En l'àmbit de l'avaluació, aquest document proporciona una base comuna per a tot Europa per establir sistemes de certificació i uns criteris objectius per descriure i avaluar diferents nivells de domini de la llengua.
També proposa uns nivells comuns de referència per organitzar i mesurar l'aprenentatge i l'avaluació dels coneixements generals de llengua.
El MECR estableix sis nivells de competència, que van des de la competència inicial fins a la dels usuaris més experimentats.
Aquest document del Consell d'Europa ha esdevingut l'eina de referència a tot Europa per situar els exàmens de llengua en diferents nivells de coneixement, facilitar la comparació entre exàmens i promoure'n el reconeixement internacional.
Mitjançant el Decret 152/2001, de 29 de maig, sobre avaluació i certificació de coneixements de català, es van regular els certificats que acrediten de manera oficial el coneixement del català per part de la població adulta, amb independència de l'ensenyament reglat, i les proves per obtenir-los, per facilitar el compliment dels articles 2.3, 4.1, 11, 36, 37 i la disposició addicional tercera de la Llei 1/1998, de 7 de gener, de política lingüística.
Aquest Decret va significar la implementació d'un nou sistema de certificació que incorporava un enfocament de l'avaluació d'acord amb el MECR, que es va aplicar en totes les proves de certificació a excepció de la prova conduent a l'obtenció del certificat de nivell superior (D).
Mitjançant el Decret present es modifica l'annex 5 del Decret esmentat per adaptar l'instrument de mesura de la prova de nivell superior, de manera que permeti avaluar adequadament les capacitats i competències que defineixen aquest nivell de competència en l'ús de la llengua d'acord amb el nivell C2 del MECR.
L'instrument més adequat per assolir aquest propòsit és una prova basada en l'avaluació integrada de les habilitats comunicatives.
D'altra banda, també es modifica el Decret 152/2001, de 29 de maig, per incorporar en les denominacions dels diferents certificats el codi de nivell del MECR, per facilitar la comparació entre certificats i fer més transparent la relació entre els certificats de llengua catalana i els nivells de competència lingüística que fixa el MECR.
En conseqüència se substitueix el codi actual d'identificació dels certificats pel nou codi de nivell corresponent del MECR.
Modificació de les denominacions dels certificats
Es modifiquen les denominacions dels certificats de coneixements de llengua general regulats pel Decret 152/2001, de 29 de maig, sobre avaluació i certificació de coneixements de català, de la manera següent:
a) Les referències al " Certificat de nivell bàsic de català (A bàsic) " se substitueixen per " Certificat de nivell bàsic de català (A2) ".
b) Les referències al " Certificat de nivell elemental de català (A elemental) " se substitueixen per " Certificat de nivell elemental de català (B1) ".
c) Les referències al " Certificat de nivell intermedi de català (B) " se substitueixen per " Certificat de nivell intermedi de català (B2) ".
d) Les referències al " Certificat de nivell de suficiència de català (C) " se substitueixen per " Certificat de nivell suficiència de català (C1) ".
e) Les referències al " Certificat de nivell superior de català (D) " se substitueixen per " Certificat de nivell superior de català (C2) ".
Es modifica l'annex 5 del Decret 152/2001, de 29 de maig, sobre avaluació i certificació de coneixements de català, que queda redactat de la manera següent:
"Certificat de nivell superior de català (C2)
"La finalitat de la prova és avaluar si la persona examinanda té un domini de l'ús de la llengua general que li permet expressar-se amb espontaneïtat, flexibilitat, complexitat, fluïdesa i correcció, i produir un discurs, oral o escrit, adequat al destinatari, a la finalitat comunicativa i al registre que exigeix la situació, com també entendre i crear una àmplia gamma de textos llargs i complexos rellevants i representatius dels àmbits acadèmic i laboral.
amb relació al total de la prova
Comprensió lectora i expressió escrita
Ús de la llengua (gramàtica i vocabulari)
Comprensió lectora i expressió oral
Àrea de comprensió lectora i expressió escrita:
La persona examinanda ha de poder comprendre textos diversos i manipular-los, adaptar-los, transferir-los, argumentar-los, valorar-los i integrar-los a un nou tipus de text, a una determinada estructura, a uns nous destinataris, a una nova funció comunicativa o a un nou registre, amb un control de correcció gramatical alt i utilitzant un lèxic ampli, complex, precís i acurat.
Així mateix, ha de poder crear i organitzar de manera clara un text complex sobre temes diversos, amb una estructura lògica i clara, en què es destaquin les idees rellevants de manera coherent, amb una bona distribució en paràgrafs significatius i un fil conductor clar que ajudin el lector a entendre el text.
S'avalua l'acompliment del propòsit comunicatiu global, l'organització i la progressió temàtica, la cohesió i la puntuació, la capacitat d'expressar-se amb correcció i el repertori lingüístic general.
"La persona examinanda ha de demostrar que té un bon domini del sistema lingüístic i que usa amb correcció, precisió, destresa i flexibilitat les formes, les estructures i el vocabulari de la llengua catalana.
També ha de demostrar que disposa d'un repertori lingüístic molt ampli i que ha adquirit i sap utilitzar adequadament combinacions lèxiques pròpies del discurs professional i acadèmic, col·locacions, extensions de significat, usos figurats i locucions.
Àrea de comprensió lectora i expressió oral
"La persona examinanda ha de poder sintetitzar arguments procedents de diverses fonts i utilitzar i integrar informació de diferents textos per justificar idees, informacions i opinions, valorar pros i contres de determinats plantejaments i argumentar amb voluntat persuasiva.
També ha de poder produir un text amb arguments complexos en què el fil de l'argumentació sigui coherent, ben desenvolupat i defensat de manera convincent, amb un control de correcció gramatical alt i utilitzant un lèxic ampli, complex, precís i acurat.
Ha de poder fer front amb seguretat a aportacions o preguntes controvertides, imprevistes o provocadores, i utilitzar adequadament estratègies de cortesia lingüística.
"S'avalua l'acompliment del propòsit comunicatiu global, la variació i precisió lèxica i sintàctica i la capacitat d'expressar-se en una llengua en general correcta.
"Hi ha dues qualificacions: apte/a i no apte/a.
"Per superar la prova cal obtenir una puntuació total mínima del 60%."